ከጎንደር-መተማ፣ ከጎንደር-ሁመራ መስመርና በጎንደር ከተማ የጦር መሳሪያ የታጠቁ ሰዎች እንዳይንቀሳቀሱ ገደብ ተጣለ
ከጎንደር -መተማ እና ከጎንደር-ሁመራ መስመር እንዲሁም በጎንደር ከተማ የጦር መሳሪያ የታጠቁ ሰዎች እንዳይንቀሳቀሱ ገደብ ተጣለ።ከላይ በተጠቀሱት አካባቢዎች የጦር መሳሪያ ለታጠቁ አካላት ገዳብ መጣሉን የአማራ ክልል ፖሊስ ኮሚሽን ኮሚሽነር አቶ ዘላለም ልጃለም ትላንት በሰጡት መግለጫ አስታውቀዋል፡፡ክልከላው ከየካቲት 10 ጀምሮ ተፋጻሚነት እንዳለው የገለጹት ኮሚሽነሩ ክልከላውን ተላለፎ በሚገኙ አካላት ላይ የፀጥታ ሃይሎች ተመጣጣኝ እርምጃ እንዲወስዱ መታዘዙንም ገልጸዋል።ከጎንደር -መተማ እና ከጎንደር-ሁመራ መስመር ግራና ቀኝ አምስት ኪሎ ሜትር ርቀት ላይ ማንኛውም አካል በመንግስት ከተፈቀደለት የፀጥታ ሃይል ውጭ በቡድንም ይሁን በተናጠል የጦር መሳሪያ ይዞ መንቀሳቀስ መከልከሉን አስረድተዋል።ከዚህም ሌላ ጎንደር ከተማ ውስጥም በመንግስት ከተፈቀደለት የፀጥታ ሃይል ውጭ የጦር መሳሪያ ይዞ መንቀሳቀስ ላይ ገደብ መጣሉን ነው የተናገሩት።በምዕራብና ማዕከላዊ ጎንደር ዞን ከተፈጠሩ ችግሮች ጋር በተያያዘ የሰው ህይወት መጥፋቱን ፣አካል መጉደሉና ንብረት መውደሙን በማንሳት የተሰማቸውን ሀዘንም ገልጸዋል።የክልሉ ህዝቦች ከሌሎች የሀገሪቱ ህዝቦች ጋር በሀገሪቱ ለመጣው ለውጥ ድርሻ እንዳላቸው የተናገሩት ኮምሽነሩ፥ በተለይም የጎንደር ወጣቶችና የአካባቢው ነዋሪዎች በግንባር ቀደምትነት የሚጠቀሱ ናቸው ብለዋል።ይሁን እንጂ ይህንን ለውጥ የማይፈልጉ ሀይሎች የአካባቢውን ሰላም የማደፍረስ ስራዎችን እያከናወኑ ሲሆን፥ ይህን ችግር ለመቆጣጠር የፀጥታ ሃይሉ በየደረጃው ከህብረተሰቡ ጋር ሲሰራ ቢቆይም ችግሮች እስካሁን መቀጠላቸውን ነው የተናገሩት።በዚህም የጸጥታ ሃይሉን እንደገና በአዲስ በማዋቀር የቀጠናውን ሰላም በማስከበርና አካባቢውን ወደ ቀድሞው ሰላምና መረጋጋት ለመመለስ እየተሰራ መሆኑን አንስተዋል።የሀገር መከላከያ፣ የፌዴራልና የክልሉ ፖሊስና የጸጥታ ሃይሎች በዚህ ተልዕኮ ይሰማራሉም ነው ያሉት።በዚህም በአካባቢው ሁከትና ግርግር ሲፈጥሩ የነበሩ፣ ለዜጎች ሕይወት መጥፋት አካል መጉደል፣ ንብረት መውድምና መፈናቀል ምክንያት የሆኑ አካላት በቁጥጥር ስር እንደሚወሉ አስታውቀዋል።የ33ኛው ክፍለ ጦር ዋና አዛዥ ብርጋዴል ጀኔራል አለሙ አየነ በበኩላቸው ፥ከዚህ በኋላ በአካባቢው የዜጎች ህይወት እንዳያልፍ፣ አካል እንዳይጎድል፣ ንብረት እንዳይወድምና ዜጎች እንዳይፈናቀሉ ትኩረት ተሰጥቶ እንደሚሰራ ተናግረዋል፡፡የጸጥታ ሃይሉ የወጡ ክልከላዎችን ከየካቲት 10 ጀምሮ እንደሚያስፈፅምም ነው የገለፁት። (ኤፍ.ቢ.ሲ)